การบินไทยทำเสียว! นำเครื่องลงจอดไถลออกนอกรันเวย์
การบินไทยทำเสียว! นำเครื่องลงจอดไถลออกนอกรันเวย์
22 ก.ย. 2559

ผู้สื่อข่าวรายงานว่า วานนี้ (21 ก.ย.) เที่ยวบินที่ทีจี 221 เส้นทางกรุงเทพฯ-ภูเก็ต ของบริษัท การบินไทย จำกัด (มหาชน) หรือ THAI ซึ่งมีกำหนดออกเดินทางจากท่าอากาศยานสุวรรณภูมิ เวลา 18.15 น. และถึงท่าอากาศยานภูเก็ต เวลา 19.35 น. ขณะที่นักบินกำลังนำเครื่องบินลงจอด คาดว่าเกิดมีลมกรรโชกแรงมาปะทะ ทำให้เครื่องเซ และล้อแฉลบออกนอกรันเวย์
อย่างไรก็ตามนักบินสามารถบังคับเครื่องบินให้กลับเข้ารันเวย์ได้และนำเครื่องเข้าจอดที่หลุมจอดได้อย่างปลอดภัย และไม่มีผู้โดยสารและลูกเรือได้รับบาดเจ็บ หลังจากนั้นได้ตรวจพบว่าดอกยางล้อด้านขวาร่อนทั้ง 4 เส้น ทำให้เครื่องบินไม่สามารถทำการบินเที่ยวกลับได้ โดยเที่ยวบินดังกล่าว เป็นเครื่องบินแบบแอร์บัส เอ350 บรรทุกผู้โดยสาร 138คน และลูกเรือ 14 คน
ล่าสุด ฝ่ายภาพลักษณ์และสื่อสารองค์กร THAI ชี้แจงว่า บริษัทจะตรวจสอบหาสาเหตุที่เกิดขึ้นต่อไป ซึ่งขณะนั้นท่าอากาศยานภูเก็ตมีฝนตก แต่ยังอยู่ในทัศนวิสัยที่สามารถทำการบินลงจอดได้ อนึ่ง เที่ยวบินที่ทีจี 221 เส้นทางกรุงเทพฯ-ภูเก็ต ดังกล่าว ทำการบินด้วยเครื่องบินแบบแอร์บัส เอ350 บรรทุกผู้โดยสาร 138คน และลูกเรือ 14 คน
 
               
 